
Tasg 3

Diogelu a gweithio mewn sefyllfaoedd cymhleth - Astudiaeth Achos

Canllawiau:
Gwnewch yn siŵr eich bod yn bodloni’r Safonau Galwedigaethol Cenedlaethol a’r Canlyniadau Dysgu penodol ar gyfer y dasg hon (gweler y llawlyfr). 

	Cwestiwn:
Cwblhewch astudiaeth achos myfyriol, beirniadol ar sail asesiad a wnaed gydag eraill, yn eich maes gwaith chi, sy'n ymwneud â diogelu un ai oedolyn neu blentyn. Dangoswch sut mae'r achos yn berthnasol, neu sut y gallai fod yn berthnasol, i ddeddfwriaeth,  polisïau, strategaethau a gweithdrefnau’n ymwneud â diogelu (gan gynnwys dangos dealltwriaeth o’r rhyng-gysylltiad rhwng darparu gwasanaethau cymdeithasol yng Nghymru o fewn y Deyrnas Unedig, yr Undeb Ewropeaidd (UE) a’r tu allan i’r UE). Rhaid i chi ddangos eich dealltwriaeth o integreiddio dadansoddi wrth asesu, cydweithio a chymhwyso barn broffesiynol mewn sefyllfaoedd cynyddol gymhleth a’r defnydd o theorïau gwaith cymdeithasol. Rhaid i chi gyfeirio at agweddau penodol o weithio yng Nghymru. 


4000 o eiriau (+/- 10%: dylech gynnwys nifer y geiriau ar ddiwedd pob adran).

Mae’r astudiaeth achos yma’n bwriadu adlewyrchu’n gritigol fy nghyfranogiad fel gweithiwr cymdeithasol yn nhîm maethu mewn proses diogelu plant yng Nghymru. Drwy’r adlewyrchiad byddaf yn cymhwyso theori a gwerthoedd proffesiynol mewn cyd-destun honiad yn erbyn gofalwyr maeth (3 a 4). Byddaf yn gweithio’n unol a’m dyletswyddau proffesiynol gan gyfeirio at ganllawiau ymarfer proffesiynol perthnasol gan ddefnyddio Safonau Galwedigaethol Cenedlaethol 2011, Y Cod Ymarfer Proffesiynol i Ofal Cymdeithasol Cymru 2017 a deddfwriaethau cyfreithiol i hysbysu ymarfer.

Defnyddir Cylch Adlewyrchu Gibbs (1988) fel strwythur adlewyrchol a Model Sylfaen Ddiogel Schofield a Beek (2005) i ddarparu cefnogaeth, er mwyn sicrhau bod 6 yn derbyn sylfaen ddiogel tra bod y gofalwyr maeth dan ymchwiliad. Mae Cylch Adlewyrchu Gibbs (1988) yn cynnwys fframwaith i ddysgu drwy adlewyrchiad ac i adlewyrchu ar gyfer ymarfer yn y dyfodol (Tanguay et al, 2020). Mae Cylch Adlewyrchu Gibbs (1988) yn annog 6 cam o adlewyrchiad drwy ddisgrifiad o’r digwyddiad, teimladau, gwerthusiad, dadansoddiad, casgliad a chynllun gweithredu yn dilyn ymarfer. Datblygodd Schofield a Beek (2005) y model sylfaen ddiogel yn seiliedig ar theori ymlyniad Bowlby. Mae’r theori’n darparu fframwaith sy’n seiliedig ar ddeall sut mae plant yn datblygu gwytnwch, hunan-barch a pherthnasau sefydlog drwy ofal, cariad a chysondeb rhiant neu ofalwr. Nod y model yw sicrhau bod plant yn profi sylfaen sefydlog sy’n galluogi iddynt archwilio’n hyderus, gan ddychwelyd at eu gofalwyr pan fo angen cysur, diogelwch neu gefnogaeth. Mae Schofield a Beek (2005) yn amlygu pum prif elfen o ofal sy’n cyfrannu at greu sylfaen ddiogel: argaeledd, sensitifrwydd, derbyniad, cydweithredu, ac aelodaeth. Drwy ystyried y pum dimensiwn mae’r model yn ymwneud a chynnal parhad, sefydlogrwydd ac ymdeimlad o berthyn i’r plentyn. Yn yr achos hwn, roedd penderfyniad i ganiatáu i blentyn 6 aros gyda 3 a 4 yn adlewyrchu’r ddealltwriaeth bod symud plentyn yn gallu bod yr un mor niweidiol ag aros mewn lleoliad risg isel sydd gydag asesiad risg a chynllun tyn o oruchwylio’r lleoliad. Roedd y penderfyniad hwn felly yn adlewyrchu egwyddorion llesiant a nodir yn Ddeddf Gwasanaethau Cymdeithasol a Llesiant (Cymru) 2014, gan geisio cydbwyso diogelwch uniongyrchol gyda sefydlogrwydd emosiynol y plentyn.

Mae Cymru’n genedl ddatganoledig lle mae Senedd y Deyrnas Unedig wedi trosglwyddo awdurdod i’r Senedd yng Nghymru a Llywodraeth Cymru i wneud rhai penderfyniadau dros Gymru. Mae hyn yn cynnwys sefydliad o’r fframwaith cyfreithiol unigryw a ddatblygwyd ar gyfer gwaith cymdeithasol sy’n adlewyrchu cyd-destun penodol yn wleidyddol a chymdeithasol. Mae Deddf Gwasanaethau Cymdeithasol a Llesiant (Cymru) 2014 yn adlewyrchu darpariaeth gofal cymdeithasol yng Nghymru sy’n fframwaith unedig sy’n cyfuno deddfwriaeth oedolion a phlant. Mae’r Ddeddfwriaeth yn hyrwyddo llesiant, diogelu unigolion drwy gryfhau eu lleisiau a’u hawliau ar wasanaethau mae nhw’n eu derbyn. Er bod cynnwys y Ddeddf Gwasanaethau Cymdeithasol a Llesiant (Cymru) 2014 yn gynhwysfawr, mae rhai elfennau allweddol deddfwriaeth y Deyrnas Unedig, megis Deddf Plant 1989 yn parhau i fod yn ganolog mewn ymarfer amddiffyn plant yng Nghymru. Mae’r Ddeddf Gwasanaethau Cymdeithasol a Llesiant (Cymru) 2014 yn integreiddio egwyddorion o Fesur Hawliau Plant a Phobl Ifanc (Cymru) 2011, gan sicrhau bod hawliau plant yn cael eu hystyried yn ganolog wrth lunio a gweithredu polisïau. Yn ogystal, mae gweithwyr cymdeithasol yng Nghymru yn parhau i weithredu o fewn fframweithiau ehangach, gan gynnwys Deddf Cydraddoldeb 2010, Deddf Hawliau Dynol 1998, a safonau rhyngwladol fel Confensiwn y Cenhedloedd Unedig ar Hawliau’r Plentyn (1989). Yn ogystal, mae Rheoliadau Diogelu Data Cyffredinol (GDPR) 2018 yn parhau i lywio sut mae gwybodaeth yn cael ei rhannu rhwng asiantaethau dros Undeb Ewropeaidd.

Wrth ddechrau gyda cam cyntaf o ddisgrifiad gan ddilyn Cylch Adlewyrchu Gibbs (1988), mae’r astudiaeth achos yn seiliedig ar honiad o gamdriniaeth gan ofalwyr maeth byddaf yn cyfeirio atynt fel 3 a 4, a’r honiad wedi’i ddatgelu gan blentyn mewn gofal (5). Awgrymodd y datgeliad fod 5 wedi bod yn destun o gamdriniaeth gan 3 a 4 tra'n byw yn y cartref. Ar adeg yr honiad, roedd plentyn (6) sy’n blentyn mewn gofal yn byw hefo 3 a 4.

Mae’n bwysig cydnabod bod gofalwyr maeth, drwy natur eu rôl, yn cael eu hystyried yn unigolion mewn sefyllfa o ymddiriedaeth. O dan y Rheoliadau Gwasanaethau Maethu (Cymru) 2003, mae darpariaeth clir sy’n pwysleisio bod gofalwyr yn atebol i gynnal safonau uchel o ymddygiad, gan sicrhau bod plant sy’n derbyn gofal yn cael eu diogelu rhag pob math o niwed. Mae’r sefyllfa o ymddiriedaeth yn pwysleisio ar y grym a’r dylanwad sydd gan ofalwyr dros fywydau plant. Wrth adlewyrchu ar yr astudiaeth achos, mae’n hanfodol nodi bod 6 yn fregus nid yn unig oherwydd ei statws fel plentyn sy’n derbyn gofal ond hefyd am bod gan 6 anghenion dysgu ychwanegol. Golygai hyn bod y berthynas rhwng 6 fel plentyn a 3 a 4 fel gofalwyr maeth yn seiliedig ar ddibyniaeth. Mae’r Rheoliadau Gwasanaethau Maethu (Cymru) 2003 yn gofyn am brosesau asesu trylwyr, hyfforddiant parhaus a goruchwyliaeth broffesiynol er mwyn sicrhau bod gofalwyr yn deall eu cyfrifoldebau o ran amddiffyn plant a chynnal ymddiriedaeth.

Ddaeth y datgeliad i sylw'r gwasanaeth cymdeithasol drwy’r swyddog diogelu penodedig oedd yn nodi’r angen am ymchwiliad ffurfiol. Yn unol â dyletswyddau cyfreithiol diogelu plant, roedd ystyried natur y datgeliad am ofalwyr maeth yn sbarduno trafodaeth strategaeth broffesiynol gan ddilyn Gweithdrefnau Diogelu Cymru 2017. Mae trafodaeth strategaeth broffesiynol yn fan gychwyn i’r broses diogelu, mae’r drafodaeth yma’n sicrhau bod penderfyniad yn cael ei gyrraedd ar y cyd rhwng rheolwyr, swyddogion diogelu a’r heddlu. Mae’r drafodaeth yma’n digwydd mewn modd prydlon. Ddaeth y drafodaeth i’r canlyniad bod yr honiad o fewn yr achos yma’n cyrraedd trothwy ar gyfer symud ymlaen i’r cam nesaf o fewn y broses diogelu. Cyn y cyfarfod strategaeth broffesiynol, wrth ystyried a oedd parhau i aros gyda’r gofalwyr yn rhoi 6 mewn perygl o niwed, teimlais bwysau dwys oedd yn adlewyrchu’r pwysau oedd y sefydliad ei hun yn ei wynebu. Roedd hyn yn cael ei ychwanegu hefo’r ymdeimlad o gyfrifoldeb personol, gan fod fy rheolwr llinell wedi gofyn am fy marn broffesiynol am y sefyllfa. Yn weithwyr cymdeithasol, mae dyletswydd statudol o dan Ddeddf Plant 1989 a Deddf Gwasanaethau Cymdeithasol a Llesiant (Cymru) 2014 yn gofyn am weithred er budd gorau’r plentyn. Wrth brofi’r teimladau yma roedd hyn yn arwain i mi sicrhau bod fy mhenderfyniadau’n adlewyrchu deddfwriaethau a pholisïau diogelu. Y cam nesaf o fewn y broses oedd cyfarfod strategaeth broffesiynol er mwyn penderfynu ar y cyd rhwng grŵp ehangach o swyddogion a rheolwyr os oedd angen ymchwiliad troseddol. Ddaeth y cyfarfod yma i’r casgliad bod “achos rhesymol i amau niwed sylweddol” yn unol â’r Ddeddf Plant 1989.

Serch hynny, cafodd ymholiad o dan Adran 47 o’r Ddeddf Plant 1989 ei sbarduno. Mae Adran 47 (1) o’r Ddeddf Plant 1989 yn cynnwys “dyletswyddau sy’n gofyn i awdurdod lleol wneud, neu beri i’w gwneud, unrhyw ymholiad y mae’n ystyried yn angenrheidiol i’w alluogi i benderfynu os dylai gymryd unrhyw gamau i ddiogelu neu hyrwyddo lles y plentyn” (Llywodraeth Cymru, 2025).  Yn ogystal, yn y drafodaeth penderfynwyd i 6 aros gydag aelod o’i deulu genedigol dros nos er mwyn gallu cyfweliad pawb ar wahân. Roedd hyn yn sicrhau bod yr ymchwiliad yn gallu digwydd heb amhariad.  Ddaeth pawb i benderfyniad oherwydd anghenion ychwanegol 6, bod modd i’r plentyn ddychwelyd i’r lleoliad er mwyn osgoi straen ychwanegol. O dan y Model Sylfaen Ddiogel (2005), mae sefydlogrwydd yn sail i ddatblygiad emosiynol a seicolegol plentyn, felly roedd gwrando ar lais 6 mewn perthynas â’i feddyliau a’i safbwyntiau ynghylch y lleoliad yn bwysig i’r penderfyniad hwn (Schofield a Beek, 2006). Yn unol â theimladau a meddyliau 6, roedd yn hapus i ddychwelyd i’r lleoliad. Mae hyn yn elfen hanfodol o waith cymdeithasol er mwyn rhoi ymdeimlad o effeithiolrwydd i 6 dros ei fywyd, sy’n rhan angenrheidiol wrth wneud penderfyniadau a chynllunio effeithiol ar gyfer plant (Cocker ac Allain, 2019).

Cefais wybod am y datgeliad o’r honiad a wneir yn erbyn 3 a 4 drwy e-bost gan fy rheolwr llinell yn dilyn y drafodaeth strategaeth broffesiynol gychwynnol. Roedd penderfyniad wedi cael ei wneud gan reolwyr nad oeddwn am fod yn rhan o’r drafodaeth nac ychwaith y cyfarfod fel fy mod yn medru cefnogi’r gofalwyr maeth mewn modd gwrthrychol. Er nad oeddwn yn rhan o’r broses gychwynnol yma, cefais drosolwg o’r cyfarfod a daeth yn amlwg o’r wybodaeth a rannwyd fod y dystiolaeth yn ddigonol i gyfiawnhau ymchwiliad pellach, a bod y penderfyniad wedi’i wneud er mwyn sicrhau diogelwch a llesiant 5 a 6. Yn dilyn y cyfarfod strategaeth broffesiynol, cytunwyd ar nifer o gamau oedd angen ei weithredu gan weithwyr proffesiynol.

Mae Gweithdrefnau Diogelu Cymru 2017 yn nodi “dylai’r person sy’n destun yr honiad gael gwybod am yr honiad yn ei erbyn ar y cyfle cyntaf posib”. Wrth ystyried natur yr honiad, yr heddlu a rhoddodd wybod i’r gofalwyr maeth yn dilyn y drafodaeth strategaeth broffesiynol gychwynnol. Roedd hyn wedi cael ei rhannu tra bod 6 yn yr ysgol a threfniadau iddo fynd at aelod o deulu wedi’i rhoi ar waith. Yn dilyn proses Adran 47 oedd angen i’r heddlu gyfweld ag 3 a 4 ar wahân i drafod yr honiadau. Yna, roedd yn hanfodol cyfweld 5 a 6 hefyd ar wahân ond ar y cyd gyda gweithwyr cymdeithasol y plant a’r heddlu’n bresennol. Roedd angen cynnal asesiad risg o’r lleoliad ar y cyd er mwyn penderfynu os oedd hi’n ddiogel i Blentyn 6 barhau i fyw gyda’r rhieni maeth yn ystod yr ymchwiliad ac ar ôl canlyniad yr ymchwiliad. Yn sgil hynny, bu’n rhaid i mi fel gweithiwr cymdeithasol maethu ddiweddaru a gweithredu cynllun Gofalu’n Fwy Diogel, gan sicrhau bod mesurau ychwanegol ar waith i warchod 6. Roedd yn ddyletswydd arnaf i ddarparu goruchwyliaeth ychwanegol o’r lleoliad, gan gynnwys cadw cofnodion manwl o unrhyw ddigwyddiadau arwyddocaol. Yn ogystal, roedd disgwyl i weithiwr cymdeithasol 6 i gynnal ymweliadau rheolaidd i fonitro llesiant a diogelwch y plentyn yn barhaus.

Mae Rheoliadau Gwasanaethau Maethu (Cymru) 2003 yn gwneud hi’n ofynnol i asiantaethau maethu weithredu’n brydlon ar wybodaeth sy’n awgrymu bod plentyn mewn perygl, ac i gydweithio a gwasanaethau statudol megis yr heddlu a gwasanaethau cymdeithasol. Felly, roedd cyfweliadau heddlu yn gam angenrheidiol o dan Reoliadau Gwasanaethau Maethu (Cymru) 2003 i gyrraedd penderfyniad ynglŷn â diogelwch a chymhwysedd parhaus y gofalwyr. 

Ar ôl ystyried yr holl dystiolaeth o fewn yr achos trefnwyd Cyfarfod Strategaeth Broffesiynol am Ganlyniadau i benderfynu os oedd sail i’r honiad a ddatgelir 5. Ddaeth y canlyniad i ben wrth benderfynu bod yr honiad heb ei brofi ac felly’n dilyn “Penderfyniad 1: Nid yw’r pryderon ynghylch niwed sylweddol wedi’u cadarnhau” (Gweithdrefnau Diogelu Cymru 2017).  Wrth fod plentyn 6 yn agored i wasanaethau cymdeithasol fel plentyn sydd mewn gofal mae gan 6 weithiwr cymdeithasol sy’n gallu darparu cefnogaeth barhaol i 6 gan sicrhau llesiant a diogelwch. Mae’r Ddeddf Gwasanaethau Cymdeithasol a Llesiant (Cymru) 2014 yn rhoi dyletswydd ar awdurdod lleol i hyrwyddo lles plant a sicrhau bod eu llais a’u barn yn cael eu hystyried wrth wneud penderfyniadau. Parhaodd y cynllun gofalu’n fwy diogel, asesiad risg a threfniadau monitro i fod mewn lle wrth roi 6 yn ganolog i’r ymarfer. Wrth adlewyrchu ar petai 6 ddim yn blentyn mewn gofal mae’r Gweithdrefnau Diogelu Cymru 2019 yn awgrymu y dylid asesu anghenion gofal a chymorth dan Adran 20 o’r Ddeddf Gwasanaethau Cymdeithasol a Llesiant (Cymru) 2014.

Wrth ystyried fy rôl fel gweithiwr cymdeithasol yn y broses ymchwiliad, dau brif ddyletswydd oedd gennai yn deillio o’r cyfarfod strategaeth broffesiynol fel camau gweithredu. Wrth fy mod yn weithiwr cymdeithasol maethu, yn amlwg roedd gennai’r cyfrifoldeb i gefnogi 3 a 4 gan sicrhau eu dealltwriaeth o’r broses ymchwiliad gan ddarparu cefnogaeth briodol.  Roedd angen hefyd ystyried os oedd 3 a 4 fel gofalwyr maeth yn teimlo bod nhw’n medru parhau i ofalu am 6 wrth ystyried ansicrwydd a’r profiad emosiynol yn ystod yr ymchwiliad. Yn olaf, roedd dyletswydd arnaf i gyfrannu at yr asesiad risg a’r cynllun gofalu’n fwy ddiogel gan sicrhau bod yr gwaith ataliol yn adlewyrchu 6 yn ganolog i’r penderfyniadau. Roedd yr asesiad risg a gweithredu’r cynllun gofalu’n fwy diogel yn hanfodol wrth ddod i ganlyniad bod 6 yn medru cael ei ddiogelu wrth iddo ddychweliad i’r lleoliad. Mae’r elfennau yma’n hollbwysig mewn ymarfer maethu, gan iddynt fod wedi cael eu cynllunio i sicrhau bod plant yn aros yn ddiogel wrth gydnabod hawliau a chyfrifoldebau gofalwyr maeth.

Wrth gwblhau’r asesiad risg ystyriais hanes y gofalwyr maeth, gan gynnwys eu hadolygiadau maethu blaenorol ynghyd ag cronoleg yr achos dros y blynyddoedd. Roedd hyn yn sicrhau fy mod yn ystyried eu rôl a’i gallu i barhau i ddarparu cartref sefydlog i 6. Yn ychwanegol, fe wnes i gynnwys arsylwadau o ymddygiad a llesiant 6 gan nodi mesurau ychwanegol i roi ar waith i leihau risg o honiadau yn y dyfodol. Roedd hyn yn adlewyrchu dull ataliol sydd wedi ei hyrwyddo gan Ddeddf Gwasanaethau Cymdeithasol a Llesiant (Cymru) 2014 sy’n dangos ymdrech i gydbwyso diogelwch gyda sefydlogrwydd a pharhad gofal (Schofield & Beek, 2005). Roedd cynnwys yr asesiad risg a’r cynllun gweithio’n fwy diogel yn lleihau’r risg yn sylweddol oedd yn cefnogi’r penderfyniad i 6 aros o fewn yr lleoliad.

Mae’r defnydd o gynllun gofalu’n fwy diogel yn cael ei weithredu fel ymarfer da mewn gwaith cymdeithasol. Pwrpas cynllun gofalu’n fwy diogel yw cadw pawb yn y cartref yn ddiogel gan gynnwys plant sy’n derbyn gofal, y gofalwyr maeth ac unrhyw aelodau eraill o’r teulu. Dylai’r cynllun gynnwys cofnod clir o benderfyniadau am drefniadau dyddiol a gofal personol 6. Wrth i blentyn ddatblygu dylid adolygu a’i ddiweddaru gan i risgiau i blant newid hefo datblygiad ac oedran (Rhwydwaith Maethu, 2025). Wrth fod newid sylweddol wrth i ymchwiliad cyfreithiol gael ei weithredu, roedd rhaid sicrhau bod y cynllun ar y cyd gyda gweithiwr cymdeithasol y plentyn a'r gofalwyr maeth yn cael ei ddiweddaru gan ystyried yr honiad.  

Diweddarwyd y cynllun gofalu’n fwy diogel gan nodi risgiau posibl o fewn y cartref a’r arferion gofalu oedd yn gosod strategaethau i rheoli’r risgiau’n ddiogel, gan gynnwys lefelau goruchwyliaeth, trefniadau diogelu a ffiniau penodol o fewn y cartref. Dangosir hyn cydymffurfiaeth hefo Safonau Galwedigaethol Cenedlaethol 2011 o weithio’n holistaidd gan i mi weithio mewn partneriaeth gyda’r gofalwyr maeth ac asiantaethau eraill i gynnal asesiad aml asiantaethol gan ganolbwyntio ar lesiant 6. Roedd adolygu’r cynllun gofalu’n fwy diogel yn sicrhau bod y cynllun yn parhau’n berthnasol, ymarferol ac yn atebol i anghenion 6.

Er mwyn dysgu o brofiad a datblygu ymarfer mae’r ail gam teimladau yn Gylch Adlewyrchu Gibbs (1988) yn pwysleisio bod adnabod a deall teimladau’n hanfodol. Ar ddechrau’r ymchwiliad, cefais bryder proffesiynol ar unwaith wrth feddwl am ddiogelwch 6 ac o’r posibilrwydd bod 5 wedi profi niwed. Wrth weithredu fy nyletswyddau fel gweithiwr cymdeithasol roedd angen i mi ymarfer mewn modd sensitif oedd yn ffocysu ar fy marn broffesiynol. Yn y broses ymchwiliad, dangosais empathi a thegwch tuag at 3 a 4, a hynny wrth gydnabod y gall honiadau achosi straen sylweddol hyd yn oed mewn sefyllfaoedd lle nad ydynt wedi cael ei brofi. Ar y llaw arall, roedd gennai fel gweithiwr cymdeithasol ddyletswydd statudol a moesegol a hynny i roi blaenoriaeth i lesiant 6, oherwydd y posibilrwydd y gallai fod mewn perygl o niwed. Mae cydnabod yr angen i gydbwyso barn broffesiynol mewn sefyllfaoedd cymhleth yn hanfodol er mwyn rheoli anghenion heb golli ffocws ar yr achos yn ei chyfanwaith. Defnyddiais hyn fel cryfder yn lle gwendid gan sylweddoli bod hyn yn fy nghefnogi i ymateb mewn ffordd adeiladol gan sicrhau anghenion pawb yn y cartref.   

O gychwyn yr ymchwiliad hyd at ddiwedd teimlais ansicrwydd gan nad oeddwn yn ymwybodol o’r manylion llawn am yr honiad a hynny o benderfyniad oedd wedi cael ei wneud gan uwch reolwyr yn y gweithle. Roedd cyfyngu nifer y bobl oedd yn ymwybodol o’r datgeliad yn bwysig nid yn unig o ran cyfrinachedd a diogelu’r ymchwil, ond hefyd gan fod swydd 3 yn ymwneud a gweithio a’r cyhoedd a gall greu goblygiadau pellach i’r ymchwiliad.  Ar adegau, teimlais ar goll wrth gefnogi’r gofalwyr maeth o ganlyniad i’r diffyg gwybodaeth ond hefyd gan nad oeddwn hyd at y diwedd yn ymwybodol o ganlyniad yr ymchwiliad. Yn ystod y cyfnodau o ansicrwydd derbyniais gefnogaeth gan fy rheolwr llinell ac arweinydd ymarfer i sicrhau nad oedd fy ymarfer yn cael ei affeithio gyda’r ansicrwydd roeddwn i fel gweithiwr cymdeithasol yn ei deimlo. Er hynny, mae cymhlethdod gwaith cymdeithasol yn golygu ar adegau bod rhaid derbyn peidio bod yn ymwybodol o’r wybodaeth lawn a bod rhaid derbyn ansicrwydd. Mae bod yn agored i ansicrwydd yn creu cyfleoedd i ddysgu a datblygu chwilfrydedd proffesiynol (Morgaine a Capous-Desyllas, 2015). Drwy adlewyrchu ar fy ymatebion emosiynol, sylweddolais fod fy nheimladau yn naturiol mewn ymarfer gwaith cymdeithasol.  Mae hyn wedi arwain i mi adnabod pwysigrwydd emosiwn drwy adlewyrchu’n feirniadol ac ar werth emosiwn i lywio barn broffesiynol a phenderfyniadau.

Er bod y diffyg gwybodaeth am yr ymchwiliad yn creu heriau proffesiynol i mi, gall fod wedi cynorthwyo i gydbwyso’r berthynas bŵer rhwng y gofalwyr maeth a fi fel gweithiwr cymdeithasol. Mae’r Ddeddf Gwasanaethau Cymdeithasol a Llesiant (Cymru) 2014 yn hyrwyddo’r egwyddor cyd-gynhyrchu gan amlygu bod unigolion sy’n derbyn gwasanaeth yn arbenigwyr ar fywydau eu hunain gan gryfhau llais a rheolaeth dros benderfyniadau. Roedd hyn yn fy ngwneud yn gydwybodol o sut yr oeddwn yn defnyddio fy mhŵer gan fy mod ag sail wybodaeth wahanol yn yr astudiaeth achos yma, ac mai gan y gofalwyr maeth oedd mantais gwybodaeth ar yr achlysur yma (Bain a Harris, 2024).  Yn wir, o fewn yr astudiaeth achos hon, roedd elfen lle bod hyn yn arwain i 3 a 4 gael eu ymbweru i lywio’r drafodaeth a’r gefnogaeth yn seiliedig ar eu profiadau a dealltwriaeth o’r honiad penodol.  

Wrth adlewyrchu ar deimladau’r gofalwyr maeth yn ystod yr ymchwiliad, ddaeth yn amlwg bod y broses diogelu wedi rhoi straen sylweddol arnynt. Roedd ymdeimlad ganddynt o bryder am eu rôl nid yn unig fel gofalwyr maeth, ond i 3 oedd yr ymchwiliad yn ymestyn i’w swydd gyflogedig oedd wedi cael ei gymhlethu oherwydd natur yr ymchwiliad. Yn ychwanegol, mynegwyd yr ofn o honiad arall gael ei wneud yn y dyfodol gan 5 gan nid hwn oedd y tro cyntaf. Serch hynny, roeddwn yn ymwybodol fy mod angen cynnig cefnogaeth emosiynol gadarn er mwyn adnabod y teimladau a hefyd ceisio lleihau’r pryder roeddent yn teimlo.  Yn ychwanegol, nid oedd 6 yn ymwybodol o’r broses na’r ymchwiliad gan fod y cyfweliad wedi digwydd yn naturiol, felly ni phrofodd 6 deimladau negyddol personol yn gysylltiedig â’r broses. Roedd y gofalwyr maeth, wedi llwyddo i gynnal y lleoliad fel arfer er lles y plentyn, er mor anodd oedd y broses iddynt hwy. Roedd ymateb gofalus 3 a 4 yn golygu nad oedd 6 yn teimlo straen yr ymchwiliad oedd yn datblygu’r ymdeimlad o sefydlogrwydd emosiynol. Roedd hyn yn dangos y berthynas ofalgar rhwng 6 a’r gofalwyr maeth gan iddynt wneud ymdrech i ddiogelu 6 o’r ymchwiliad, dangosodd hyn argaeledd 3 a 4 i amddiffyn 6 rhag niwed emosiynol mewn perthynas a’r model sylfaen ddiogel.

Wrth symud drwy Gylch Adlewyrchu Gibbs (1988) mae’r cam gwerthuso’n gyfle i adnabod yr hyn aeth yn dda neu’n llai effeithiol o fewn ymarfer. Roedd yr astudiaeth achos yma’n gyfle dysgu sylweddol o safbwynt gwaith cymdeithasol i mi fel gweithiwr cymdeithasol yn Nhîm Maethu er ei fod wedi bod yn broses gofynnol a chymhleth ar adegau. Yn ystod y broses er mwyn sicrhau bod y broses yn briodol a'i weithredu’n amserol, roedd y cydweithio rhwng gweithwyr proffesiynol eraill megis gweithiwr cymdeithasol 6, arweinydd ymarfer a rheolwr llinell yn hanfodol i hysbysu fy ymarfer. Mae hyn yn cyd-fynd ag egwyddor Gweithdrefnau Diogelu Cymru (2017) lle bod gweithio’n amlasiantaethol yn ymarfer da wrth ymateb i honiadau.

Er mwyn rheoli fy nyletswyddau’n effeithiol gan sicrhau fy mod yn atebol ac yn gweithredu yn unol â Gweithdrefnau Diogelu Cymru 2017 defnyddiais oruchwyliaeth i adlewyrchu’n feirniadol ar benderfyniadau.  Mae goruchwyliaeth effeithiol yn cyflawni datblygiad a chefnogaeth (Morrison, 2005) sy’n rhan o swyddogaeth allweddol. Roedd goruchwyliaeth yn y cyfnod yma’n caniatáu i mi adlewyrchu’n feirniadol ar benderfyniadau o fewn yr ymchwiliad, gan alluogi i mi gynnal gwytnwch mewn gweithdrefnau diogelu. Mae gan y canllawiau Gweithdrefnau Diogelu Cymru 2017 canllawiau penodol ar gyfer cofnodi penderfyniadau, amserlenni ymchwiliad, gwybodaeth am risg a theimladau’r plentyn, ac archwiliad rheolaidd o gynlluniau diogelu.  Mae defnyddio goruchwyliaeth fel dull adlewyrchol yn cynnal gwytnwch drwy gyd-fynd a Safonau Galwedigaethol Cenedlaethol 2011 sy’n rhoi pwyslais ar ddefnyddio goruchwyliaeth ac adlewyrchiad beirniadol wrth ymdrin â sefyllfaoedd cymhleth a datblygu gwytnwch proffesiynol.

Wrth werthuso fy nheimladau o ansicrwydd, roedd hyn yn her i mi ar lefel broffesiynol yn ystod yr ymchwiliad wrth i mi fod yn llai parod ar adegau i ateb cwestiynau’r gofalwyr maeth. Roedd hyn weithiau ar adegau’n fy mhoeni nad oeddwn yn edrych yn broffesiynol o fewn fy ymarfer. Roedd hyn yn herio fy syniad o dryloywder proffesiynol, ond hefyd yn pwysleisio pwysigrwydd ymddiriedaeth yn y system, roedd hyn yn cyd-fynd â hyn a nodi’r Thompson (2020) sy’n trafod y syniad o “defnydd proffesiynol o’r hunan” sy’n ymdrin ag ymarfer yn sensitif ac yn foesegol hyd yn oed pan nad yw pob manylyn ar gael, gan ddibynnu ar feirniadaeth broffesiynol a gwerthoedd gwaith cymdeithasol. Roedd y gwerthoedd craidd o degwch, urddas ac empathi (British Association of Social Workers, 2021) yn sylfaen i’m hymarfer gan sicrhau bod y gofalwyr maeth wedi cael eu cefnogi drwy’r ymchwiliad. Er hyn, ar adegau trefnais ymweld 3 a 4 ar y cyd hefo’n rheolwr llinell a fy arweinydd ymarfer, roedd hyn yn rhoi cyfle iddynt ofyn cwestiynau uniongyrchol a chael sicrwydd o safbwynt rheolwyr uwch. Roedd y dull cydweithredol yma’n sicrhau dilysu gwybodaeth a chreu cefnogaeth barhaol i’r gofalwyr maeth a hynny’n dilyn canllawiau’r Ddeddf Gwasanaethau Cymdeithasol a Llesiant (Cymru) 2014 o bartneriaeth.  

Mae’r cam nesaf yn Gylch Adlewyrchu Gibbs (1988) yn gofyn am ddadansoddi fy rôl o fewn yr astudiaeth achos. Yn gyntaf, sylweddolais fod yr ochr ataliol o ddiogelu’n wraidd fy ymarfer, yn enwedig pan fod honiad yn erbyn gofalwyr maeth sydd â chyfrifoldeb proffesiynol dros blant yn eu gofal. Roedd bob cam o’r astudiaeth yn cael ei gefnogi gan egwyddorion craidd diogelu’n unol a Gweithdrefnau Diogelu Cymru 2017 ac yn sail i fy nyletswyddau proffesiynol fel gweithiwr cymdeithasol cofrestredig. Er nad oeddwn yn rhan o’r cyfarfod strategaeth broffesiynol, roedd rhaid i mi sicrhau dealltwriaeth o’r broses diogelu wrth gefnogi 3 a 4 gan hefyd ymarfer mewn modd oedd yn parchu egwyddorion diogelu. Roedd hyn yn cynnwys diweddaru a gweithredu asesiad risg, cynllun gofalu’n fwy diogel gan gynnwys trefniadau goruchwyliaeth ychwanegol, cofnodi digwyddiadau arwyddocaol er mwyn sicrhau diogelwch 6.

Wrth gadw at Safonau Galwedigaethol Cenedlaethol (2011) gan “weithio i ddiogelu unigolion rhag niwed neu gamdriniaeth” sicrheais fy mod yn blaenoriaethu diogelwch 6. Yn ystod y broses diogelu plant, roedd gennai ddyletswydd i asesu risg posibl i 6 wrth aros yn y lleoliad ac archwilio i ba raddau oedd modd rheoli’r risg drwy strategaethau ymarferol gan gynnwys cynyddu ymweliadau, goruchwyliaeth gan fonitro’n rheolaidd gan sicrhau bod 6 yn ddiogel a bod ei anghenion yn cael ei gwrdd mewn modd sylfaen ddiogel gan y gofalwyr maeth.

O safbwynt egwyddorion moesegol a phroffesiynol, roeddwn yn ymwybodol o’r angen i gyfathrebu’n agored a hynny heb beryglu’r ymchwiliad wrth ddatgelu gwybodaeth y dylid cadw’n gyfrinachol yn ystod y broses diogelu. Mae’r Cod Ymarfer Proffesiynol Gofal Cymdeithasol Cymru (2017) yn rhoi dyletswydd ar weithwyr proffesiynol gofal cymdeithasol i gyfathrebu mewn ffordd “briodol, agored, gywir ac uniongyrchol” a hynny ar sail ymddiriedaeth a diogelwch unigolion. Wrth ystyried cyd-destun ehangach, roedd hefyd rhaid sicrhau cydymffurfiaeth â GDPR (2018) a sicrhau bod yr honiad ond yn cael ei rannu ar sail “angen i wybod” yn unig a hynny drwy ganolbwyntio ar Weithdrefnau Diogelu Cymru 2017. Mae hyn yn tynnu sylw at ddiogelu nid yn unig yn ymwneud â’r plentyn, ond hefyd ag urddas a hawliau’r gofalwyr maeth yn ystod yr ymchwiliad.
Wrth gyrraedd y cam casgliad yn Gylch Adlewyrchol Gibbs (1988) sylweddolais fy mod wedi sicrhau diogelwch uniongyrchol 6, rheoli perthnasoedd proffesiynol, gweithredu’n foesegol gan weithredu’n unol a fframwaith cyfreithiol Cymru, Y Deyrnas Unedig a’r Undeb Ewropeaidd. Golygai hyn bod fy ymarfer wedi canolbwyntio’n ymarferol, emosiynol a strategol drwy’r broses diogelu (Thompson, 2020).  Adlewyrchir yn feirniadol drwy’r astudiaeth fy rôl fel gweithiwr cymdeithasol mewn tîm maethu wrth ymateb i honiad o gamdriniaeth yn erbyn gofalwyr maeth, gan gyfeirio at egwyddorion, deddfwriaeth a chanllawiau ymarfer proffesiynol perthnasol yng Nghymru. Drwy ddefnyddio Cylch Adlewyrchu Gibbs (1988) a Model Sylfaen Ddiogel Schofield a Beek (2005), ystyriwyd effaith emosiynol, seicolegol a datblygiadol ar 6 oedd wedi ei leoli gyda’r gofalwyr, gan gydbwyso diogelwch uniongyrchol â sefydlogrwydd emosiynol y lleoliad. Wrth weithredu fy nyletswyddau o fewn fframwaith Deddf Gwasanaethau Cymdeithasol a Llesiant (Cymru) 2014, Deddf Plant 1989 a Gweithdrefnau Diogelu Cymru 2017, cyfrifoldeb allweddol oedd cefnogi’r gofalwyr maeth drwy broses ymchwiliad sensitif a chymhleth, wrth sicrhau bod 6 yn cael ei ddiogelu a’i lesiant yn ganolog i benderfyniadau. Yn ystod fy ymarfer, roedd rhaid i mi gydbwyso emosiynau, ansicrwydd a phwysau proffesiynol drwy ddefnyddio goruchwyliaeth, adlewyrchiad beirniadol a gweithio ar y cyd. Roedd cynllun gofalu’n fwy diogel a’r asesiad risg yn allweddol wrth sicrhau bod 6 yn gallu aros yn y lleoliad gyda chymorth a monitro priodol, gan osgoi aflonyddwch diangen. Mae’r achos yn dangos pwysigrwydd gweithredu’n sensitif wrth reoli sefyllfaoedd lle bod angen ystyried y cydblethu o ddiogelwch, hawliau’r plentyn a chefnogaeth i ofalwyr maeth.

Wrth ystyried cynllun gweithredu’n cam olaf o Gylch Adlewyrchu Gibbs (1988) penderfynais fod angen i 3 a 4 fynychu hyfforddiant ar ofalu’n fwy diogel a honiadau er mwyn ehangu eu dealltwriaeth o bwysigrwydd eu rôl fel gofalwyr maeth a chael diweddariad o elfennau sylfaenol maethu yn enwedig wrth ystyried prosesau diogelu. Byddaf yn parhau i oruchwylio 3 a 4 gan ddarparu cefnogaeth gyson er mwyn monitro a rhoi arweiniad iddynt yn dilyn newid yn y cynllun gofalu’n fwy diogel ac asesiad risg. Wrth fod y cyfarfod strategaeth broffesiynol wedi arwain i Adran 47 o’r Ddeddf Plant 1989, byddaf yn cynnal adolygiad annibynnol maethu 3 a 4 cyn y dyddiad disgwyliedig er mwyn adolygu cynnydd a'i gyflwyno i banel maethu. Yn ôl Rheoliadau Gwasanaethau Maethu (Cymru) 2003 yn dilyn honiad rhaid darparu adroddiad gan gynnwys barn gweithiwr cymdeithasol 6, lle mae’r panel maethu yn ystyried y wybodaeth ac yn gwneud argymhelliad gwybodus os dylai 3 a 4 parhau’n ofalwyr maeth. Byddaf hefyd yn cynnal ymweliadau heb rybudd yn ystod gwyliau ysgol ac ar ôl ysgol i 6 yn y lleoliad er mwyn sicrhau bod 3 a 4 fel gofalwyr maeth yn gweithio mewn perthynas â’r Rheoliadau Gwasanaethau Maethu (Cymru) 2003.
 

4390 o eiriau










24

image1.png
Prifysgol Cymru
N Y Drindod Dewi Sant

" University of Wales
Trinity Saint David




